Til Børne- og Socialministeriet
Att.: Laura Brogaard Poulsen

E-mail: lbpo@sm.dk
Cc.: p-handicap@sm.dk

Taastrup, den 28. maj 2019
Sag 16-2019-00293 – Dok. 437644/mmh\_dh

Danske Handicaporganisationers (DH) høringssvar til bekendtgørelse om forretningsorden for Rådet for Tryghedsskabende Velfærdsteknologi

DH takker for muligheden for at komme med bemærkninger til udkast til bekendtgørelse om forretningsorden for Rådet for Tryghedsskabende Velfærdsteknologi. DH har følgende bemærkninger.

DH mener, at det er godt at der nedsættes et Råd, der skal tage stilling til hvilke velfærdsteknologiske løsninger, der må benyttes i forbindelse med magtanvendelse. Det er vigtigt, at der fra centralt hold tages stilling til, hvilke velfærdsteknologiske muligheder, der er hensigtsmæssige at bruge og hvilke, der fx har karakter af overvågning af borgeren. DH finder det i den forbindelse vigtigt, at rådet altid foretager omhyggelige og gennemsigtige proportionalitetsbetragtninger i relation til introduktionen af velfærdsteknologi, der kan virke indgribende i forhold til den enkelte borger. Sådanne betragtninger bør være beskrevet i forbindelse med den liste, som sendes i høring.

# Sammensætning af Rådet for Tryghedsskabende Velfærdsteknologi

Det fremgår af bekendtgørelsen, at Rådet for Tryghedsskabende Velfærdsteknologi kommer til at bestå af Socialstyrelsen (formand), Sundhedsstyrelsen, Ankestyrelsen, Digitaliseringsstyrelsen, Teknologisk Institut og Institut for Menneskerettigheder. Rådet udarbejder en liste med anbefalinger til velfærdsteknologiske løsninger, som sendes i høring hos eksterne interessenter.

**DH mener**, at det er vigtigt at brugernes erfaringer og viden inddrages i den løbende vurdering af nye velfærdsteknologiske løsninger.

**DH mener ikke**, at det er tilstrækkeligt at listen med anbefalinger sendes i høring hos eksterne interessenter. Det er afgørende at repræsentanter for brugerorganisationerne er med til at udforme listerne, da de repræsenterer de borgere, som er målgruppen for de velfærdsteknologiske løsninger.

**DH anbefaler**, at brugerorganisationerne får plads i Rådet for Tryghedsskabende Velfærdsteknologi. Konkret foreslår vi, at DH udpeger en repræsentant.

For yderligere bemærkninger kontakt konsulent Sidsel Torp Baumann tlf.nr.: 24451557 eller e-mail: stb@handicap.dk

Med venlig hilsen

Thorkild Olesen

*formand*